SKRIFTLIG FORESPØRGSEL E-2050/02

af Olivier Dupuis (NI) til Kommissionen

(10. juli 2002)

Om: Tibetanere anholdt i Nepal

Ifølge de nepalesiske immigrationsmyndigheder sidder 12 tibetanere fængslet i Dili Bazaar (herunder den 30-årige Choeyang Dorje, den 32-årige Palden Gyatso, Tenzin Yangzom og dennes spædbarn på 4 måneder samt munkene Sonam Lama og Sechya Lama), medens en 13. tibetaner (munken Heruka) sidder i Khar-fængslet i Kathmandu, hvor han afsoner en straf på 10 år for at have opholdt sig illegalt i Nepal.

Disse anholdelser er tilsyneladende et resultat af, at den uskrevne ordning mellem den nepalesiske regering og FN's Højkommissariat for Flygtninge, der skulle garantere en gennemrejse i fuld sikkerhed mellem Nepal og Indien for tibetanere, der forlader Kina, ikke gælder for tibetanere på gennemrejse den anden vej, det vil sige tibetanere, der ønsker at vende tilbage til Tibet. Forbuddet berører ca. 3 000 tibetanere, der vil tilbage til Tibet efter at have afsluttet deres studier i Indien.

Bøderne, som de 13 indsatte blev idømt, beløber sig fra 1 584 USD til 2 666 USD. Ved at betale bøderne kan de undgå fængslet, men beløbenes størrelse vidner tydeligvis om en strammere holdning hos de nepalesiske myndigheder, idet de er betydeligt højere end de beløb, som de berørte personers finansielle muligheder normalt rækker til.

Har Kommissionen kendskab til disse anholdelser og de nepalesiske myndigheders beslutning om at reagere med sådanne metoder på tibetanere i eksil, der passerer gennem det nepalesiske territorium på vej tilbage til Tibets territorium, som er besat af Kina?

Hvilke initiativer vil Kommissionen i så fald tage for at gøre det muligt for de 13 ovennævnte tibetanere at forlade fængslet og mere generelt for at undgå enhver hindring for tibetanernes gennemrejse i Nepal?

Svar afgivet på Kommissionens vegne af Christopher Patten

(2. august 2002)

Kommissionen skal hermed besvare det ærede medlems forespørgsel vedrørende anholdelsen og fængslingen af tibetanere på gennemrejse i Nepal.

Den 12. juli 2002 gav lederne af EU-landenes repræsentationer i Katmandu over for udenrigsministeriet udtryk for, at de var bekymret over den behandling, som tibetanere får, når de rejser fra Indien via Nepal.

Udenrigsministeriet fortalte ved samme lejlighed lederne af EU-landenes repræsentationer, at der var blevet nedsat et ad hoc-udvalg i ministeriet med henblik på hurtigt at finde en tilfredsstillende løsning.

I mellemtiden havde USA rejst samme problem over for premierminister Deuba.

Kontakter mellem Kommissionen og det lokale kontor for FN's Højkommissariat for Flygtninge bekræfter eksistensen af en uskreven aftale, der gør det muligt at følge tibetanere på vej til Indien og give dem status af person of concern. Den samme aftale gælder ikke, når tibetanerne kommer fra Indien, idet det har vist sig umuligt for FN's Højkommissariat for Flygtninge at forhandle betingelserne for deres tilbagevenden til Tibet med de tre berørte lande (Indien, Nepal og Kina).

Kommissionen er rede til at støtte ethvert initiativ, som kunne gøre det lettere for de nepalesiske myndigheder at vedtage en mere smidig løsning under hensyntagen til den nationale lovgivning, de humanitære aspekter og menneskerettighederne.

Kommissionens delegation og medlemsstaternes repræsentanter på stedet følger nøje begivenhedernes gang under afventning af, at regeringen træffer en fornuftig beslutning.

Det ærede medlem vil blive underrettet om sagens videre forløb.